ให้กู้นาโน1ปีไม่ปัง
ธปท.เผยให้กู้นาโนไฟแนนซ์ที่เปิดมาครบ 1 ปี ยอดสินเชื่อเพียง 340 หนี้เสียโดยรวมต่ำ ยอมรับว่าลูกค้ายังน้อย
20 มิ.ย. 2559

ธปท.เผยให้กู้นาโนไฟแนนซ์ที่เปิดมาครบ 1 ปี ยอดสินเชื่อเพียง 340 หนี้เสียโดยรวมต่ำ ยอมรับว่าลูกค้ายังน้อย
นายรณดล นุ่มนนท์ ผู้ช่วยผู้ว่าการ สายกำกับสถาบันการเงิน ธนาคารแห่งประเทศไทย (ธปท.) เปิดเผยว่า ผลการดำเนินงานของผู้ประกอบการธุรกิจนาโนไฟแนนซ์ในรอบ 1 ปีที่ผ่านมา มีบริษัทที่ได้รับใบอนุญาตให้ทำธุรกิจปล่อยสินเชื่อนาโนไฟแนนซ์แล้วทั้งสิ้น 26 ราย แต่เปิดดำเนินการให้สินเชื่อแล้วเพียง 15 รายเท่านั้น โดยมีรายงานการปล่อยกู้ล่าสุด ณ สิ้นเดือน เม.ย.ที่ผ่านมา สินเชื่อนาโนไฟแนนซ์มียอดคงค้างอยู่ที่ 340.6 ล้านบาท โดยในภาพรวมการให้กู้ยังมีหนี้ที่ไม่ก่อให้เกิดรายได้ (เอ็นพีแอล) ต่ำ
ทั้งนี้ สินเชื่อนาโนไฟแนนซ์จะให้กู้กับลูกค้ารายย่อยไม่เกิน 1 แสนบาท เป็นสินเชื่อไม่มีหลักประกัน ซึ่งอนุญาตให้คิดดอกเบี้ยได้ถึง 36% ดำเนินการตามนโยบายของกระทรวงการคลังที่ส่งเสริมให้ประชาชนรายย่อยได้เข้าถึงบริการทางการเงินตามนโยบายรัฐบาล และจะต้องทวงถามหนี้ตาม พ.ร.บ.ทวงหนี้ที่มีผลบังคับใช้แล้ว
นายรณดล ยอมรับว่า อาจจะมีบางบริษัทที่เพิ่งเริ่มประกอบธุรกิจหลังจากได้ใบอนุญาตไปแล้ว และเพิ่งเริ่มทดลองตลาด อาจยังไม่คุ้นเคยกับลูกหนี้ ประกอบกับภาวะเศรษฐกิจยังไม่ฟื้นตัว จึงทำให้สินเชื่อนาโนไฟแนนซ์ที่ปล่อยกู้ไปกลายเป็นเอ็นพีแอลในสัดส่วนที่สูงถึง 30-40% ของสินเชื่อรวมที่ปล่อยไป ซึ่งผู้ประกอบการกลุ่มนี้ส่วนใหญ่เป็นบริษัทเล็กๆ มีจำนวนรายลูกค้าและยอดสินเชื่อที่ยังน้อยอยู่ จึงทำให้ดูสัดส่วนหนี้เสียสูง อย่างไรก็ดีบริษัทเหล่านี้ก็ได้ชะลอการปล่อยสินเชื่อลงแล้ว